מונטגומרי "סקוטי" סקוט (באנגלית: Montgomery "Scotty" Scott) הוא מהנדס ממוצא סקוטי ביקום הבדיוני של זיכיון מסע בין כוכבים. הדמות, אשר גולמה לראשונה על ידי השחקן הקנדי ג'יימס דוהאן בסדרה "מסע בין כוכבים: הסדרה המקורית", הופיעה לאחר מכן גם בסדרה "מסע בין כוכבים: סדרת האנימציה", בשבעה סרטי קולנוע, בפרק "Relics" של "מסע בין כוכבים: הדור הבא" ובמספר רב של ספרים, חוברות קומיקס ומשחקי וידאו. בשנת 2009 גילם סיימון פג את הדמות, בסרט הקולנוע "סטארטרק".
ג'יימס דוהאן לוהק כמהנדס האנטרפרייז עבור הפיילוט השני של "מסע בין כוכבים: הסדרה המקורית" - "Where No Man Has Gone Before" משנת 1966 - על פי המלצתו של במאי הפרק ג'יימס גולדסטון, שעבד איתו בעבר. הדמות כמעט ולא נכללה בסדרה, לאחר שיוצר הסדרה ג'ין רודנברי שלח הודעה לדוהאן, בה כתב כי הם "לא חושבים שאנחנו צריכים מהנדס בסדרה". רק בזכות התערבותו של סוכנו של דוהאן הדמות נשארה בסדרה. דוהאן ניסה מגוון של מבטאים עבור התפקיד, והחליט להשתמש במבטא סקוטי על בסיס זה שהוא חושב שאנשים סקוטים הם המהנדסים הטובים ביותר. היה זה דוהאן עצמו שבחר את שמה הפרטי של הדמות - מונטגומרי - על שם סבו מצד אמו, ג'יימס מונטגומרי.
מונטגומרי סקוט נולד בלינלית'גוו, סקוטלנד, בשנת 2222. דוהאן טען שהמבטא שלו מבוסס על מבטא סקוטי ששמע פעם. במהלך האירועים של מסע בין כוכבים, סקוטי מחזיק בדרגת לוטננט קומנדר ומשמש כקצין השני בשרשרת הפיקוד של ספינת החלל אנטרפרייז והמהנדס הראשי הידוע כ"מחולל ניסים". הידע והכישורים הטכניים של סקוטי מאפשרים לו לגבש פתרונות בלתי שיגרתיים ויעילים של הרגע האחרון לבעיות קשות. זהותו של סקוטי קשורה באופן ישיר לאנטרפרייז עצמה, והדמות מתייחסת לעיתים תכופות באופן אבהי כלפי הספינה. לעיתים קרובות הוא משמש כמתווך בין תוכניותיו הטקטיות השאפתניות של הקפטן ג'יימס ט' קירק לבין מה שאפשרי לבצע מבחינה טכנית בתחום היכולות של ספינת החלל. למרות שלפעמים הוא מפקד על הספינה כאשר קפטן קירק והקצין הראשון ספוק נעדרים ממנה, מתוקף תפקידו כקצין הבכיר השלישי, סקוטי טוען בפרק "Relics" של "מסע בין כוכבים: הדור הבא" כי הוא "מעולם לא רצה להיות משהו אחר מלבד מהנדס".
סקוטי פיקח על השיפוצים של ספינת החלל אנטרפרייז לפני האירועים המתרחשים בסרט הקולנוע "מסע בין כוכבים: הסרט" (שנת 1979), והוא חלק מהצוות, כאשר האנטרפרייז מתעמתת עם חאן נוניאן סינג בסרט "מסע בין כוכבים 2: זעמו של חאן" (שנת 1982). סקוטי קודם לדרגת קפטן של הנדסה של ספינת החלל אקסלסיור בסרט "מסע בין כוכבים 3: החיפוש אחר ספוק" (שנת 1984), אך הוא דווקא מחבל בספינה החדשה שלו על מנת לעזור לאדמירל קירק לגנוב את האנטרפרייז על מנת להציל את ספוק. סקוטי מצטרף אל הצוות של קירק על סיפון האנטרפרייז-A בסוף הסרו "מסע בין כוכבים 4: השיבה הביתה (שנת 1986). בסרט "מסע בין כוכבים 5: הגבול האחרון" הוא מסייע לקירק, ספוק וד"ר ליאונרד מק'קוי להיחלץ מבית כלא צבאי, ולכבוש מחדש את האנטרפרייז החטופה. סקוטי הורג את קולונל ווסט (רנה אוברז'ונואה) לפני שהאחרון מצליח לממש את מזימת ההתנקשות שלו כנגד נשיא פדרציית הכוכבים המאוחדת (קורטווד סמית'), בסרט "מסע בין כוכבים 6: הארץ הלא נודעת" (שנת 1991). סקוטי מצטרף אל קירק ואל פבל צ'כוב להפלגת הבכורה של האנטרפרייז-B בסרט "מסע בין כוכבים: דורות" (שנת 1994), ומציל את הספינה באמצעות להטוטים טכניים.
סקוטי היה על סיפון מעבורת בדרכו למושבת פרישה כאשר הוא התרסק אל תוך כדור דייסון; תקוע, הוא השתמש בטרנספורטר באופן מחזורי וללא הגבלת זמן, על מנת "לאחסן" את עצמו בזיכרון המחשב במשך עשרות שנים, עד אשר חולץ על ידי צוות האנטרפרייז-D, באירועים המתוארים בפרק "Relics" של הסדרה "מסע בין כוכבים: הדור הבא". למרות שסקוטי מגלה כי איננו מסוגל עוד לשרת ביעילות כמהנדס ראשי, והוא נאבק על מנת להסתגל לחיים במאה ה-24, הוא בכל זאת מצליח להציל את האנטרפרייז, פעם אחת אחרונה, באמצעות ידע טכני ומזימות.
בחודש ספטמבר 2007, פול מק'גיליאן נבחן לתפקיד סקוטי בסרט "סטארטרק" (2009) וקיבל את ברכת הדרך מכריס - בנו של ג'יימס דוהאן. עם זאת, בתאריך 12 באוקטובר 2007 פורסם כי סיימון פג לוהק לתפקיד. סקוטי, המגולם על ידי סיימון פג בסרט "סטארטרק" (2009), הוא קצין צי הכוכבים אשר תקוע במאחז מבודד, כעונש על שיגורו של הביגל הנדיר של האדמירל ג'ונתן ארצ'ר מכוכב אחד למשנהו - מבלי שיש לו מושג לאן הגיע הכלב בסופו של דבר. בסיועו של ספוק פריים וג'יימס קירק, הוא מצטרף לצוות האנטרפרייז והופך להיות המהנדס הראשי של הספינה. Slate.com מכנה את ביצועים של פג כסקוטי בסרט כ-"קומי-עסיסי".
בעקבות מותו של דוהאן בשנת 2005, כמה ערים סקוטיות פתחו בקמפיין על מנת שיוכרו כמקום "ההולדה הרשמי" של סקוטי. תסריטים וחומרי הפקה תמכו בטענת היישוב לינלית'גוו כי הוא מקום הולדתו של סקוטי. עם זאת, בפרק "Wolf in the Fold" של "מסע בין כוכבים: הסדרה המקורית" משנת 1967, סקוטי אומר כי הוא "זוחל פאבים אברדיניים זקן", ומנהיגי העיר אברדין הציעו להקים במקום אנדרטה לשחקן ולדמות.
בהיותו של סקוטי המפעיל של מערכת השיגור של האנטרפרייז, המשפט "שגר אותי למעלה, סקוטי" (במקור: "Beam me up, Scotty") הפך לביטוי שגור בתרבות הפופולרית מעבר למעריצי מסע בין כוכבים. זאת למרות שהביטוי המדויק מעולם לא נאמר באופן זה באף אחד מפרקי מסע בין כוכבים: הסדרה המקורית או סרטי הקולנוע, בעוד שבמסע בין כוכבים: סדרת האנימציה נעשה בו שימוש לעיתים קרובות. בסרט "מסע בין כוכבים 4: השיבה הביתה" נשמע קירק אומר: "סקוטי, שגר אותי למעלה".
דוהאן עצמו, לרגע קצר אחד, חזר לגלם את דמותו של סקוטי כהופעת קמאו בקומדיית הפעולה "מת לצחוק"; בין הפרודיות השונות הקיימות אודות סקוטי והמבטא שלו ניתן לכלול את וורלד אוף וורקראפט (2004), שיגעון בחלל (1987), השכונה של גופי, ביוויס ובאטהד, ו-"All That". לאמן הראפ D4L יש שיר בשם "סקוטי", בו נעשה שימוש בדמות ובמסע בין כוכבים, כמו גם ההרכב Relient K בשירם "Beaming".
^ 1.0 1.1 1.2 Asherman, Alan (1 במאי 1993). The Star Trek Compendium. ISBN 978-0-671-79612-9.
^ 2.0 2.1 2.2 2.3 2.4 2.5 2.6 Okuda, Mike and Denise Okuda, with Debbie Mirek (1999). The Star Trek Encyclopedia. Pocket Books. ISBN 0-671-53609-5.
^ 3.0 3.1 3.2 Stevens, Dana (6 במאי 2009). "Go See Star Trek". Slate.com. בדיקה אחרונה ב-7 במאי 2009.
^ 4.0 4.1 Solow, Herbert; Robert Justman (יוני 1997). Inside Star Trek The Real Story. Simon & Schuster. עמ' 152. ISBN 0-671-00974-5.
^ 5.0 5.1 Hayward, Anthony (22 ביולי 2005). "Obituary: James Doohan". The Independent. בדיקה אחרונה ב-14 באוגוסט 2008.
^ "James Doohan (Obituary)". TimesOnline. 21 ביולי 2005. בדיקה אחרונה ב-29 באפריל 2007.
^ Alexander Singer (director) (12 באוקטובר 1992). Relics (Television production). Paramount Pictures. Oh, I may be captain by rank... but I never wanted to be anything else but an engineer.
^ 8.0 8.1 Nemeck, Larry (2003). Star Trek: The Next Generation Companion. Pocket Books. ISBN 0-7434-5798-6.
^ Read, David (1 באוקטובר 2007). "McGillion up for 'Star Trek' role". GateWorld. בדיקה אחרונה ב-8 במאי 2009.
^ "'Scotty' beamed back to Scotland". BBC. 21 ביולי 2005. בדיקה אחרונה ב-8 במאי 2009.
^ "Richard Arnold: Scotty Will Be Born In Aberdeen". TrekToday. 8 באוגוסט 2005.
אוחזר מתוך "https://he.wikipedia.org/w/index.php?title=מונטגומרי_סקוט&oldid=23551205"